Dôvodová správa

Predložený návrh Kolektívnej zmluvy vyššieho stupňa na rok 2005 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme je výsledkom rokovaní pracovnej skupiny vytvorenej zo zástupcov zamestnávateľov v súlade s § 1 ods. 1 písm. a) až c) a písm. e) až i) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme (vyjednávači v zmysle uznesenia vlády Slovenskej republiky č. 416 z 28. apríla 2004), reprezentatívnych zástupcov zamestnávateľov uvedených v § 1 ods. 1 písm. b), c) a d) citovaného zákona a zástupcov zamestnancov – Konfederácie odborových zväzov Slovenskej republiky a Nezávislých kresťanských odborov.

Prílohou Kolektívnej zmluvy vyššieho stupňa na rok 2005 je Memorandum, ktoré vyjadruje predbežný návrh dohody zmluvných strán na zvýšenie tarifných miezd v rokoch 2006 a 2007.

Kolektívna  zmluva vyššieho stupňa na rok 2005 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme sa bude okrem rozpočtových organizácií uplatňovať v zmysle § 1 odseku 1 písmena c) aj na príspevkové organizácie štátu, obce a vyššieho územného celku okrem tých príspevkových organizácii, ktorých objem výdavkov na mzdy, platy, služobné príjmy a ostatné osobné vyrovnania je vyšší ako príspevok z rozpočtu zriaďovateľa.
 
Predložený návrh Kolektívnej zmluvy vyššieho stupňa na rok 2005 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme prešiel skráteným pripomienkovým konaním; vzhľadom ku skutočnosti, že predložená kolektívna zmluva vyššieho stupňa je výsledkom rokovaní sociálnych partnerov, neboli voči jej zneniu vznesené závažnejšie pripomienky. 

Návrh Kolektívnej zmluvy vyššieho stupňa na rok 2005 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme je v súlade s Ústavou Slovenskej republiky a ďalšími všeobecne záväznými predpismi; nemá vplyv na zamestnanosť ani na životné prostredie.